和劉提舉游龍井謁清獻辨才二像
作者：李光
朝代：宋

paragraphs: 我觀二大士，超悟非適今。
過去與未來，一一現此心。
緬懷清獻公，兹地舊所臨。
餘愛存甘棠，過者猶斂襟。
平生辨才老，般若緣契深。
圖像儼如昔，遺迹了可尋。
坐使茨棘場，化爲薝蔔林。
法嗣傳衣燈，膏肓存砭箴。
圓顱擁敗褐，華髪欹半簪。
相對了無言，清標映孤岑。
丹青久剝落，感嘆成微吟。
了知身外身，不坐喬木陰。
真形換緗素，妙句劖青琳。
與子成三賢，清風迥蕭森。
凛然龍象姿，不受鼯鼠侵。
從兹香火社，永爲人天欽。